Papersnake/gushiwen huggingface dataset:
刘讷画庐陵三老图求诗
周必大（宋代）

同辞宦路返乡闾，两骕骦中间以驽。前后顾瞻羞倚玉，支干引从偶连珠。

三人不用邀明月，九老何妨续画图。从汉二疏唐尹后，相新相近此应无。
初夏杂兴
陆游（宋代）

老子今朝不用扶，雨凉百病一时苏。
扇题杜牧故园赋，屏对王维初雪图。
把钓溪头蹋湍濑，煎茶林下置风炉。
个中莫谓无同赏，逋客能从折简呼。
题撒麻铺次韵铺在贵州晋安道中二首 其二
王缜（明代）

撒麻亭馆隐云间，阅尽凡人多少闲。我亦欲闲闲未得，不如知止鸟绵蛮。
寺掩山深 其一
朱元璋（明代）

绝迹高人隐翠岑，山连叠嶂白云深。欲经无觅通人处，时忽林风送磬音。
岩岭憩亭
吴敏（宋代）

蝉声满秋树，云影护晴雷。
独坐西风久，半空飞雨来。
仲夏书事十首
方回（元代）

南风吹密树，古屋隐林隈。
卷画防梅雨，镌诗惜石苔。
医书邻叟借，庵记野僧催。
细省仍微笑，犹胜走俗埃。
警世
唐寅（明代）

万事由天莫苦求，子孙绵远福悠悠。
饮三杯酒休胡乱，得一帆悠便可收。
生事事生何日了，害人人害几时休。
冤家宜解不宜结，各自回头看后头。
送笋菰与方德润大琮石史遥求霜毫
王迈（宋代）

狂吟不觉兔毫枯，偶探囊中笑子虚。
欲觅管城何处是，中书君自有中书。
奉送户部李郎中充晋国副节度出塞
钱起（唐代）

德佐调梅用，忠输击虏年。子房推庙略，汉主托兵权。

受命荣中禁，分麾镇左贤。风生黑山道，星下紫微天。

始愿文经国，俄看武定边。鬼方尧日远，幕府代云连。

汗马将行矣，卢龙已肃然。关防驱使节，花月眷离筵。

自忝知音遇，而今感义偏。泪闻横吹落，心逐去旌悬。

帝念夔能政，时须说济川。劳还应即尔，朝暮玉墀前。
汲修世子谢饷绿葡萄诗意在得种法次韵奉答用酬下询老圃之意
谢振定（清代）

植根欲深苗欲稀，清明五日出土迟。祭猫瘗犬以时至，草龙向土随指颐。

删除繁冗爽籁集，兼旬璎珞萦卑枝。葛囊锁护象文褓，勿令蜂雀窥重帷。

溉之侵晨与昏暮，摘以筠笼倾漆匜。大珠小珠各风味，脆而不酸甘不饴。

物情消息似佳酝，既多且有旨且时。为君尽输秘密藏，来年报我琼瑶诗。
西江月
王同祖（宋代）

往事星移物换，旧游雨冷云沈。真娘墓草几回青，问著寒潮不真。

何处芙蓉别馆，依前杨柳离亭。东风吹泪入重局。为唤香魂教醒。
余尝作二诗观者皆喜文卿见余写此卷俾余书之于上 其一
本诚（元代）

莫造屋，莫造屋，何用经年兴土木。造屋人在堂，拆屋人在腹。

不木造时荣，但见拆时辱。莫造屋，莫造屋。世道由来反覆多，兴废但分迟与速。
次赵帅韵三首
陈造（宋代）

游人笑语问朝霞，处处相随攫肉鸦。
上冢归来更乘兴，醉依柳影藉梨花。
初春遣兴
陆游（宋代）

闲愁长与病相依，晨起梳头感发稀。
春事鼎来风更恶，晨光已满雪犹飞。
江梅有恨论年别，旅雁无情计日归。
剩欲湖边踏青去，凭谁为解乱书围？
再次前韵二首
陈造（宋代）

起柁扬帆趁便风，狎鸥惊雁水烟中。
裹香荐彘聊随俗，计日听鸡等自公。
诗句涤愁收一一，酒杯浇别悔匆匆。
与君二纪陈雷契，犹遣时人笑两穷。
安城即事三首
陶弼（宋代）

金鼓声阑剑戟收，使君回上雅歌楼。
樽前一节清商曲，销尽穷边万里愁。
花犯 贺后溪刘再娶
赵文（宋代）

绣帘深，刘郎一笑，风流胜前度。戟香门户。还别有祥云，檐外飞舞。

洞底烛下应低语。晨妆须带曙。待献了、堂前罗袜，双双交祝付。

从前茜桃与杨枝，如今便、合逊梅花为主。行乐处。

西溪上、柳汀花屿。封侯事、看人漫苦。谁能向、黄河风雪路。

且对取、锦屏金幕，双蛾新样妩。
听尹炼师弹琴
吴筠（唐代）

至乐本太一，幽琴和乾坤。郑声久乱雅，此道稀能尊。

吾见尹仙翁，伯牙今复存。众人乘其流，夫子达其源。

在山峻峰峙，在水洪涛奔。都忘迩城阙，但觉清心魂。

代乏识微者，幽音谁与论。
偈五首 其四
释法顺（宋代）

风吹茆茨屋脊漏，雨打阇黎眼睛湿。凭么分明却不知，却来这里低头立。
赠陈执中
胡僧（宋代）

虎目猿身形最贵，祇因攀附即升高。
知君今向端溪去，助子清风泛怒涛。
和杨兄二绝
杜范（宋代）

三年尝尽万间关，力怯强弓寸寸弯。
何日变成闲世界，与君夜月对湖山。
春日湖上 其一
刘泰（明代）

笙歌窟里无穷景，老我从游学少年。但信玉骢穿翠径，谁惊白少入苍烟。

暖风欲飐簪花帽，春水初高载酒船。笑指涌金门外路，几时罗袂再重连。
种药苗二首 其二 种决明
苏辙（宋代）

闲居九年，禄不代耕。
肉食不足，藜烝藿羹。
多求异蔬，以佐晨烹。
秋种罂粟，春种决明。
决明明目，功见本草。
食其花叶，亦去热恼。
有能益人，矧可以饱。
三嗅不食，笑杜陵老。
老人平生，以书为累。
夜灯照帷，未晓而起。
百骸未病，两目告瘁。
决明虽良，何补于是。
自我知非，卷去图书。
闭目内观，妙见自如。
闻阿那律，无目而视。
决明何为，适口乎尔。
书江表志
薛季宣（宋代）

株守生财道，棋翻正国成。周王方虎噬，唐后独牛耕。

军罢心忘战，民劳势自倾。谁如内史铉，求伴大夫平。
读寒山子诗漫题十二绝 其一
董其昌（明代）

声色无端不我期，缘心应处亦如之。若人欲走无生国，除却斯门总路岐。
燃犀亭
陈长镇（清代）

过江一无事，独上燃犀亭。野水意中绿，闲云人外青。

山深游魍魉，木落见精灵。欲问升沈理，寒光照翠屏。
次韵相之木犀三首 其二
周紫芝（宋代）

异时茅屋东边树，黄粟吹香趁水流。旋买残枝供燕几，为谁辜负故山秋。
舟中课儿诵习
谢迁（明代）

一经旧业本家传，盛世遭逢亦偶然。匡济已孤明主托，继承犹望后人贤。

陶翁饮酒宁非达，杜甫吟诗祗自怜。分付尔曹勤努力，未来吾复任苍天。
以采菊东篱下悠然见南山为韵赋十首
方回（元代）

我诗无所师，意略与古同。
篆士见之笑，寒苦啼秋虫。
采菊忽见山，不辨南与东。
奇句忽天来，目断孤征鸿。
岂有学圣贤，而不忍饥穷。
曹仁宪谨荣寿
林宗衡（清代）

五载苍黎福，铜符绾绿厅。元灯能久照，宝镜岂辞形。

止水心堪白，公堂眼不青。几番红杏雨，万户紫薇星。

乡校会分俸，蒙童亦执经。兰陔敦孝养，药笼贮参苓。

士望多时洽，民情到处听。春风徐孺榻，冬日醉翁亭。

地本平波浪，流偏判渭泾。群生齐在宥，大辟忍明刑。

鬼子驱千甲，神君出六丁。威加戈直指，恩重雀飘翎。

但说私皆忘，难夸我独醒。尊亲今献爵，词翰众撞莛。

淡北来何暮，闽南发此硎。愿天申寿岂，重与庆耆龄。
泛涡水二首
宋祁（宋代）

川上轻风正满旗，幽寻不惮进舟迟。
兰桡过后汀烟合，却见惊鸥自下时。
立春前五日史馆对雪二绝 其一
周紫芝（宋代）

九天飞下玉花繁，喜入长安十二门。独醉且须温腊酒，迎新又欲带青幡。
赠日者程士熙
刘克庄（宋代）

竹溪满口相称说，韩慥林间一辈流。
少不如人今已老，天之命我子难修。
桑蓬壮志无成就，箕斗虚名有悔尤。
试为端蓍占岁晚，几囤枣实几蹄牛。
云锦阁
喻良能（宋代）

岩花乱落随春水，万丈轻红绕驿楼。
不是江流似云锦，政应云锦似江流。
偈颂七十六首
释师观（宋代）

暑退凉生，风高露冷。
叶落归根，藏头露影。
赵州吃茶，云门故饼。
如何是道，明眼落井。
映碧园产并头莲三十首
孙传庭（明代）

惊见嘉莲涌，真成别样红。双葩霞采异，一干素心同。

并映西溪日，平分十里风。似闻关瑞应，吾欲问玄工。
次韵车宜年民部感春诗 其二
伊福讷（清代）

何须举扇障元规，不对《阴符》滥引锥。殿角凉风消渴梦，镫前新样入时眉。

少年雅自清狂在，晚节犹堪阔略为。试问襄阳杜元凯，几番陵谷到残碑。
游道场山
谷应泰（清代）

丹岑连绝汉，金刹倚晴空。花散珠林雨，松回古殿风。

寒烟生树杪，孤磬落云中。尚有荒亭在，凭轩忆远公。
九日新种梅花开
方岳（宋代）

木叶绿未脱，菊丛黄始华。
泛萸几何日，尚觉陶巾斜。
寒梅殊不情，矜秋吐奇葩。
霜须半含蕾，春{上艹下拱}新茁芽。
记初手锄月，垂杨已藏鸦。
了无盘错根，但有枯槎牙。
真同弃之耳，生意讵可涯。
岁行不能半，孤秀则汝喜。
眷言抱幽独，乃亦纷竟耶。
妨处在岁寒，奚取俗眼夸。
盍守虬龙姿，毋污蜂蝶哗。
雪霜政凌厉，春自不我遐。
上清乐 其三
赵佶（宋代）

高上皇人宴紫霄，撷芳常引八骞条。

肌肤表里琉璃彻，映照三涂万苦消。
蝶恋花·暖发黄宫和气软
佚名（宋代）

暖发黄宫和气软。雪里精神，巧借东君翦。嫩蕊商量春色浅。青枝疑是香酥溅。谁道和羹芳信远。点点微酸，已向枝头见。休待玉英飞四散。且移疏影横金盏。
江城子·玉人家在凤凰山
苏轼（宋代）

陈直方妾嵇，钱塘人也，求新词，为作此。钱塘人好唱《陌上花》缓缓曲，尝作数绝以纪其事。
玉人家在凤凰山。水云间。掩门闲。门外行人，立马看弓弯。十里春风谁指似，斜日映，绣帘斑。
多情好事与君还。闵新鳏。拭余潸。明月空江，香雾著云鬟。陌上花开春尽也，闻旧曲，破朱颜。
再和题休逸台
韩琦（宋代）

台前风景无时良，台上之乐殊未荒。开筵真侣在蓬岛，练句美未生昆冈。

铜壶报刻缓星箭，金钗送酒排花行。铃斋长寂得吏隐，便是道家虚白堂。
赠宛上人
吴惟信（宋代）

宝书梵律自分科，黄卷青灯更琢磨。花落闲庭春定久，尘生虚琢夜吟多。

琴长弹后声偏韵，丹未烧前气已和。我所重君清苦处，可曾一日离烟萝。
寄徐宗周兼柬杨焕文阮宗泰
刘炳（明代）

李家池头去年别，大风扬沙天欲雪。
赠我鲤鱼三十腮，杨柳穿来带寒血。
今年八月芝山楼，我欲少住君不留。
蹇驴落日冒秋暑，鬓丝汗溢黄尘流。
近过阮公茅屋底，说君沉疴几不起。
九月十月方离床，强健近来差可喜。
相望片云危石山，来往每嫌消息艰。
斯文凋谢少知己，恨不连墙相往还。
却忆少年从义日，闻鸡不眠追祖逖。
杀敌风吹宝剑腥，打围雪压雕鞍湿。
诸葛曾怀汉室忧，包胥亦有秦庭泣。
投老相看海岳清，夙昔患难同离情。
归来庐井有桑梓，拜扫丘墓除榛荆。
传家书在晚还读，负郭田深春自耕。
爱君窗前修竹大，听雨何时对床卧。
却扶藜杖过杨兄，使酒怕渠时骂坐。
气略颇与常人殊，天经地轨谈《阴符》。
黄冈溪头懒垂钓，未央殿前思上书。
功名定有国士报，肝胆好将民瘼苏。
黄金之台一千尺，白日横飞虎生翼。
吕望八十方致身，五十富贵朱买臣。
时来勋业自有待，岂得甘作渔樵人。
宫词
王珪（宋代）

黄金掌上露华稀，朝退君王索辇迟。
到得经筵春讲罢，海棠花影数砖移。
僧有号可山者
朱朴（明代）

平壤无真山，见画尚云可。况兹水木间，积累群玉垛。

初疑片云水，忽若落星堕。蜿蜒蛟龙形，割裂芙蓉朵。

泉声滴幽隙，月影穿细琐。吟馀可高眠，禅定可跌坐。

可山殊可人，山亦能可我。何当僦岩穴，焚香听因果。
过朝阳洞遂登朝阳绝顶 其二
戴亨（清代）

振策猿猱径，身跻翠巘崇。涛声惊地轴，人语落天风。

宇宙收双目，苍茫立太空。桑乾东去疾，舟楫海门通。
石壕
林寿图（清代）

暮投官吏捉人村，丁壮凋零妪守门。不独二陵怨风雨，北邙还有未招魂。
晚思
杨冠卿（宋代）

花意就销歇，芳树初阴阴。
薄帷受清吹，鸟声幽院深。
感此时节改，素标不胜簪。
取酒洗玉船，慰我怀古心。
小醉睨落景，归盟犹可寻。
艮岳百咏 景龙江
李质（唐代）

润通河汉碧涵空，影倒光山晓翠重。闻说巨鱼时骇浪，只应风雨是神龙。
过潼关
陈德正（清代）

秦关百二重，沃野横千里。一经穿诘屈，险窄不容轨。

太华与首阳，两崖并雄峙。黄河走中间，神龙掉其尾。

凿幽开门户，设险良为此。乾坤兹奥区，壮哉山河美！

缅想嬴秦初，吞噬奋长觜。六合混一家，殽函正东启。

兴亡不一姓，城郭今犹是。衰柳带行人，颓阳没残垒。

立马重徘徊，苍苍暮烟起。
送王右司移江西宪
王炎（宋代）

日边好音来，绣斧移轺车。
九重寄视听，四牡烦询咨。
才德难两全，有即时所须。
平生经纶学，丰蓄乃啬施。
底柱阅颓波，去就难招麾。
湘滨督飞挽，未曾费符移。
举鞭有流钱，民瘠亦自肥。
揽辔不可留，父老结去思。
星台照芹水，寒士增光辉。
心旌绕门阑，意往身絷维。
叱驭岂惮行，愿言谨驰驱。
遥知章贡上，喜色生里闾。
旧闻珥笔风，家有城旦书。
公行将直指，淑问如皋苏。
桁杨无幽枉，雨露皆沾濡。
东望尺五天，入觐聊假途。
善类望主盟，至尊渴谋谟。
正须画麒麟，未用思莼鲈。
重九前二日夜雨
廖行之（宋代）

去去重阳越夕间，潇潇风雨作轻寒。
心知又负登高兴，篱菊留来过后看。
和梁才甫赠定帅元彬
王安中（宋代）

汶水衣冠记昔年，明堂一木起扶颠。孙枝竞秀传家学，华鄂联荣握帅权。

西省规摹留阃外，北园风景付樽前。晋阳亲近皆兄弟，行集天朝拱细旃。
扇子诗
李石（宋代）

白团扇子合欢裁，出水菱花镜面开。
好是缑山明月夜，大家骑凤上天来。
题福岩寺 题南台
林用中（宋代）

山高耸楼观，天际有瑶台。地僻烟霞静，门空云雾开。

舆图真绝域，形胜实崔巍。久以平生慕，今年始得来。
清明日湖上呈秦少章主簿
释道潜（宋代）

水边花雾晓氤氲，春入西湖两岸深。冶叶倡条他自媚，朽株枯木我何心。

鞦韆索转朱楼角，博塞声喧碧柳阴。年少故人方感慨，未应从俗强浮沉。
论语绝句一百首
张九成（宋代）

岂是於回果弗如，只缘闻处尚多疏。
右还真个能闻一，安得其他更有余。
早朝十绝
赵子潚（宋代）

北面高呼拜冕旒，星垂华渚彩虹浮。
春风满泛蒲萄酒，喜溢讴声遍九州。
庐山诗
朱元璋（明代）

庐山竹影几千秋，云锁高峰水自流。
万里长江飘玉带，一轮明月滚金球。
路遥西北三千界，势压东南百万州。
美景一时观不尽，天缘有份再来游。
子益教授再用韵赋弈自审机从谏之诲某复和呈
魏了翁（宋代）

才分虽殊学可能，譬如泰华立曾曾。
居高视广心逾远，下眎群峰如豆镫。
西江月·世事短如春梦
朱敦儒（宋代）

世事短如春梦，人情薄似秋云。不须计较苦劳心，万事原来有命。
幸遇三杯酒好，况逢一朵花新。片时欢笑且相亲，明日阴晴未定。
宴清都 和卢浦江
王闿运（清代）

春梦无拘管。人去后，粉墙花影撩乱。分明月在，阑干倚处，佩香撩暖。

荼蘼似肯相伴。奈夏雨、池台绿换。只刺藤、曾罥罗裙，横斜占了西苑。

窗前帕印脂冰，床偎簟汗，娇笑如见。重帘暂护，芳尘莫扫，一方空院。

良缘若道真断。怎撩得、欢情在眼。耐思量、惟有闲愁，依依傍晚。
舟中口号
江源（明代）

急雨敲篷泊浅滩，今朝行路始知艰。乱流侧畔千堆石，飞鸟前头万点山。

原北水枯芳草歇，江南冬暖弊裘闲。何时脱却朝衫去，散发扁舟任往还。
书事
刘子翚（宋代）

三年玉帛走稽山，万骑凌江稍北还。
绝塞风烟连魏阙，千官戎服立朝班。
皇图凤历讴歌裹，紫色蛙声倔强间。
露布更传原上捷，王师早晚下潼关。
野园
赵崇鉘（宋代）

野园对客无杯勺，共坐茅檐理钓车。
片月渐低风露冷，隔墙山鬼啸梨花。
道武夷冲祐观壁间读翁士特郎中留题追怀感怆二首 其二
李纲（宋代）

昔年曾约武夷孙，仙赏心违莫共论。地下修文君已远，世间多难我犹存。

题诗屋壁事如昨，洒涕烟霞声为吞。英爽故山应未泯，试凭楚些与招魂。
赤水村与方道士
陆深（明代）

赤水村西风日晴，紫琳宫里凤箫声。经冬翠竹摇仙佩，万里青山绕帝京。

休沐偶过花院静，盘飧兼爱药苗清。主人已得长生诀，我辈空怀遗世情。
和张屯田秋晚灵峰东阁闲望
文同（宋代）

直栏横绝紫微阴，凭久秋光照客襟。
一道山川寒色远，万家烟火夕阳深。
泾滩水落君鸦集，秦岭云高断雁沉。
此兴浩然须把酒，可怜难难异乡心。
谕民
戚纶（宋代）

文契多欺岁月深，便将疆界渐相侵。
官中验出虚兼实，枷锁鞭笞痛不禁。
中书舍人陈公元舆以诗送吾儿鼎赴尉慎邑卒章见及遂次原韵和答
郭祥正（宋代）

嚼君老句胜牛乳，又如旱稼濛甘雨。龙眠一别鱼雁稀，几度看云与云语。

凤池摇笔赞帝龄，珠玑洒落黄金城。鼻端去垩鬼胆破，霹雳轰车风雨惊。

事君以道非难事，不羡昔人囊有智。柏梁屹屹汉庭材，宝鼎颙颙周庙器。

我在江湖寄此身，碧芦青荇远黄尘。感君问我尚安否，病树前头万木春。

强汎月船追李白，无人爱客似田文。
送九峰长老归旧隐
释慧远（宋代）

铁面波斯驾怒涛，黑风才起浪头高。
倒撑小艇抽金镞，恰似将军入不毛。
假后寄故园兄弟
董元度（清代）

吾庐回首白云深，马颊河干有杜林。寸草频年霜露感，尺书远道弟兄心。

对床夜雨怀坡颍，策杖名山负向禽。补被一肩书数卷，漫从车笠较升沈。
章献明肃皇太后恭谢太庙 其十
郊庙朝会歌辞（宋代）

赫赫皇祖，万邦之君。功崇偃革，德盛兴文。圣谟宏达，至教氤氲。

子孙百世，祗荐苾芬。
梅花百咏 其二十二 孤梅
冯子振（元代）

标格清高迥不群，自开自落傍无邻。天寒岁晏冰霜里，青眼相看有几人。
点绛唇·五月如秋
佚名（宋代）

五月如秋，日临四六都无暑。列仙初度。听足商岩雨。三载都曹，利泽留南浦。崆峒路。种花无数。行对延英主。
郊行即事
王兆升（清代）

寄身重海外，嘿坐计生平。幸隶芙蓉署，欣游细柳营。

深村忘犬警，远渚有蛙更。夜雨晨方歇，驱车再问程。
效范先生侏儒行
郭钰（元代）

君不见侏儒长三尺，有钱可使粟可食。虎豹天关深九重，直犯龙颜请恩泽。

方朔昂昂饥欲死，每一见之长叹息。长叹息，将何如，东家之邱九尺躯，遍走天下无停车。

绝粮于陈逐于鲁，皇皇何用三千徒。呜呼皇皇何用三千徒，吾宁饱死作侏儒。
力子来 其二
游智开（清代）

冢妇奉我枣，介妇奉我姜。黄双双复双，摩挲双手香。

书言儿种双，在耶出门后。摘双寄西川，耶苦居官久。

告儿及明春，斗酒听鸣莺。闻儿又生孙，归哉怡我情。
同子瞻泛汴泗得渔酒二咏 其二
苏辙（宋代）

懒思久废诗，病肠不堪酒。强颜水石间，滥迹宾主后。

不知白浪翻，但怪青山走。莫随使车尘，岂畏严城斗。
五哀诗·屈平
司马光（宋代）

白玉徒为洁，幽兰未谓芳。
穷羞事令尹，疏不忘怀王。
冤骨销寒渚，忠魂换旧乡。
空余楚辞在，犹与日争光。
送曹守司直二首 其一
刘克庄（宋代）

莫作封君看，慈祥若父兄。化教虞芮逊，和了触蛮争。

列戟犹森卫，曹装忽趣行。要知莆俗厚，冠盖送倾城。
重感
白居易（唐代）

停骖歇路隅，重感一长吁。扰扰生还死，纷纷荣又枯。

困支青竹杖，闲捋白髭须。莫叹身衰老，交游半已无。
题黉宫景
朱淳（明代）

圜门济济士衣冠，日丽光涵泮影间。藏豹雾中山崒嵂，卧龙溪上水潺湲。

封泥五岭非秦吏，鸣玉千峰见汉官。从此宫墙翘首望，五云祥彩是长安。
冬夜岩居二首
白玉蟾（宋代）

孤涧月华明水，半帘梅影香风。
惆怅谪仙何处，无人共倒金钟。
偈颂一百三十六首 其五十七
释惟一（宋代）

佛来不顾，祖来不顾。有三十棒，未敢分付。个中无肯路。
香淡斋对梅读何凝生寄怀诗赋酬
邓云霄（明代）

试索寒梅笑，闲窗独立时。花如平叔粉，人忆水曹诗。

影动疑君到，书来慰梦思。赠章何以报，聊折陇头枝。
宫词 其二十
花蕊夫人徐氏（唐代）

供奉头筹不敢争，上棚等唤近臣名。内人酌酒才宣赐，马上齐呼万岁声。
颂古三十六首 其十
释惟一（宋代）

临济栽松，一椎两当。山门境致，后人标榜。锄头打地，灭却吾宗，阴凉大树起清风。
送曾谹父还朝十首
曹勋（宋代）

丽句清言继风雅，手开云汉焕天章。
珠玑散落佳山水，奕世人薰一瓣香。
柳梢青
辛弃疾（宋代）

八难之辞

莫炼丹难。黄河可塞，金可成难。休辟谷难。吸风饮露，长忍饥难。

劝君莫远游难。何处有、西王母难。休采药难。人沈下土，我上天难。
凌屯田知和州
宋祁（宋代）

坡殿程篇属思精，飘飘老气薄黔嬴。
一台旧服郎官笔，千骑新提太守兵。
候吏腾装催去舸，故人引脰怅离觥。
云波莫苦秋江阔，自有桃歌用楫迎。
寄尤文度 其一
杨士奇（明代）

湖海交游二十年，忆听流水奏朱弦。情深未逐浮云散，长梦春风玉树前。
句
晏殊（宋代）

茧馆蚕初起，瑶箱燕未归。
五仙 其二 文冢
王绅（宋代）

卓哉刘拾遗，上书谏其君。逆鳞固难批，忠愤须具陈。

书成君不固，从此终沉沦。至今潼川境，有冢瘗其文。

寒烟被宿草，西风送浮云。吁嗟身后名，过者为酸辛。
梅花集句 其五十八
李龏（金朝）

兰替天香蜜替黄，巧如施粉妒何郎。东君若要分流品，侬是水仙鸿雁行。
江神子·送元济之归豫章
辛弃疾（宋代）

乱云扰扰水潺潺。笑溪山。几时闲。更觉桃源，人去隔仙凡。万壑千岩楼外雪，琼作树，玉为栏。
倦游回首且加餐。短篷寒。画图间。见说娇颦，拥髻待君看。二月东湖湖上路，官柳嫩，野梅残。
棠梨花和李太尉
薛涛（唐代）

吴均蕙圃移嘉木，正及东溪春雨时。

日晚莺啼何所为，浅深红腻压繁枝。
北上经青齐间郡邑残破触目怆心漫成四首 其三
谢宗鍹（明代）

雄都千万户，寥落数家存。鸡犬灾犹及，衣冠祸更紧。

人生几欲尽，天意固难论。野老纷前泣，将陈语复□。
武夷茶
赵若槸（宋代）

石乳沾余润，云根石髓流。
玉瓯浮动处，神入洞天游。
锺山路间
张绍文（宋代）

立马锺山路，斜阳锁乱峰。
断碑生绿藓，古道立青松。
青事梅边觉，乡愁酒后浓。
兴亡多感慨，我辈复情锺。
时人为释贞观语
佚名（隋代）

钱塘有贞观。当天下一半。
点绛唇（别代栖隐）
向子諲（宋代）

脱落皮肤，故人南岳峰前过。只知闲坐。千圣难窥我。

明月澄潭，谁唱复谁和。还知么。锦鳞没个。莫触清光破。
题李遵道枯木竹石图
李孝光（元代）

谪仙夜入雷电室，捕得飞来石上梭。却斫灵槎挂明月，横吹玉笛上天河。
咏史上·扬雄二首
陈普（宋代）

德宅神庭孰与游，董贤舜禹莽伊周。
余腥用尽桐江水，重费寒潭九曲流。
社寮杂诗二十首外五首 其五
吴廷华（清代）

军声到处疾如雷，石峡重重一旦开。铁骑横通三港路，将军真个自天来。
句
王文卿（宋代）

红尘富贵无心恋，紫府真仙有志攀。
为客
何应龙（宋代）

初秋为客暮秋归，一檐轻囊半是诗。
试问客情何处恶，五更孤店酒醒时。
寄远其七
李白（唐代）

妾在舂陵东。
君居汉江岛。
一日望花光。
往来成白道。
(上二句一作
日日采蘼芜。
上山成白道。)
一为云雨别。
此地生秋草。
秋草秋蛾飞。
相思愁落晖。
何由一相见。
灭烛解罗衣。
(上二句一作
昔时携手去。
今日流泪归。
遥知不得意。
玉箸点罗衣。)
次韵子由以诗见报编礼公，借雷琴，记旧曲
苏轼（宋代）

琴上遗声久不弹，琴中古义本长存。苦心欲记常迷旧，信指如归自著痕。

应有仙人依树听，空教瘦鹤舞风骞。谁知千里溪堂夜，时引惊猿撼竹轩。
游徐城河忽见清淮，因寄赵八
李嘉祐（唐代）

自缘迟暮忆沧洲，翻爱南河浊水流。初过重阳惜残菊，

行看旧浦识群鸥。朝霞映日同归处，暝柳摇风欲别秋。

长恨相逢即分首，含情掩泪独回头。
丙子诏后需捷四绝
王迈（宋代）

促织墙阴唧唧吟，早催衣褐上寒砧。
砧声似助蛩声切，勾引征夫万里心。
读鲍谢诗 其一
韩淲（宋代）

山水能娱人，清气溢方州。曳杖僧坊侧，积潦看横流。

风光草际变，云物天中浮。士岂悉慕蔺，吾其不梦周。

缅邈五柳陶，归来事西畴。
送刘仲深之呼深
成多禄（清代）

镏君镏君去不顾，寻师独入云深处。秋风库叶一扁舟，斜日伊深千里路。

庚寅之岁喜初逢，我与君家一巷中。气象汪汪黄叔度，照人剪水点双瞳。

清谈从此留真赏，夜话篝镫时来往。得逢好友旧盟心，欲索解人先鼓掌。

周簠秦彝汉瓦文，图书金石两纷纷。画家自古传三昧，书法于今重八分。

蓦地祖刘中夜起，方觉雕虫技小矣。男儿生长天地间，不能为将宜为使。

鬓发将凋可奈何，坐令勋业久蹉跎。我闻此语为君壮，燕赵相逢慷慨多。

金源自古称雄郡，残碑断碣无人问。偶然名士著名邦，斗觉山川增气韵。

此时耳热酒初酣，别绪唫秋与澹堪。他日边云回首处，荻花枫叶满江南。
题白鹿兰若
李涉（唐代）

只去都门十里强，竹阴流水绕回廊。

满城车马皆知有，每唤同游尽道忙。
九月三日同吕周辅教授游大邑诸山
陆游（宋代）

大邑知名杜叟诗，山中仍值菊花时。
节旄落尽羁臣老，髀肉生来壮士悲。
豪举每嫌杯绿浅，痴顽颇怪鬓丝迟。
广文别乘官俱冷，相伴宽为五日期。
湖学别苏召叟
刘过（宋代）

失学老无成，宁不心自慊。
子聊生吾后，逸俟眼未见。
委身入罏锤，顾此金百炼。
有如顽钝质，岂可便磨划。
看君说经旨，不异瓴水建。
小诗虽有技，风味亦不浅。
我途未易穷。本自安眠饭。
俯仰道德光。耳目自濡染。
凉风忽秋思，一夜窗纸飐。
平生湖海梦，高兴动淮沔。
追思狂踪迹，失处不可掩。
醉搥黄鹤楼，一掷财百万。
只今觉衰甚，四海游已倦。
所馀习气在，未了一第欠。
师友贵隆亲，古学当自反。
小夫事机械，心甚山川险，
半生客吴粤，生死交情见。
谁知尘土中，得君初识面。
何时束装来，草草衾裘辨。
密迩恋轩诚，功名期岁晚。
别铅山杨公济
韦骧（宋代）

征尘淟涊暮秋时，税鞅登堂暗浣衣。久别自怜心郁郁，相逢今喜语霏霏。

池中尽谓蛟难畜，塞上行看马自归。落日西风满襟袖，临岐回首重瞻依。
山头春色
司马光（宋代）

天意欲回煦，群生稍郁烝。
平田犹未遍，绝岭独先升。
翠色添崖柏，寒声拍涧冰。
谁为物外友，挈手共同登。
狼山
崔敦礼（宋代）

日日怀归今得归，旧时风物未全非。
江边鸥鸟应相笑，底事尘埃满客衣。
宿石溪寺
王质（宋代）

落日寒山里，荒烟野寺中。僧垣水衣白，佛座藓花红。

舍后蜂糖熟，门前雁米丰。夜长难早睡，拥被听松风。
忆故人 其二
佚名（唐代）

一更独坐泪成河，半夜想思愁转多。左右不闻君语笑，以横只见唱戎歌。
戏题草树
张说（唐代）

忽惊石榴树，远出渡江来。戏问芭蕉叶，何愁心不开。

微霜拂宫桂，凄吹扫庭槐。荣盛更如此，惭君独见哀。
山中玩物杂言十首 其十
戴表元（宋代）

蚯蚓食土壤，蚩蚩何所为。蜩蝉饮风露，蜕上高高枝。

卑者慕其仙，飘飖安可追。倘令智相及，无羡亦无悲。
次韵朱兵部上巳锡宴
陈襄（宋代）

禊饮开天苑，英游缀士林。鹿苹常长养，鱼藻遂浮沈。

和气春台暖，恩波曲水深。追随方外乐，歌吹梦中音。

忽起江湖兴，久无轩冕心。莺花应笑我，华发已盈簪。
赠罗道人
王庭圭（宋代）

道人渴饮石缝浆，须髯墨黑两颊光。或云公是伯休那，又疑楚有接舆狂。

倒骑白鹿渡湘水，独识老翁跳玉堂。他年卖药长安市，乞我仙人不死方。
往蒙丘宗元知县以佳句为寿今承解邱次韵赠别
周必大（宋代）

百里人人卧去轮，儿从父老季从昆。
飞凫空恋古仙伯，展骥难从庞士元。
蟾桂影圆人欲别，骊驹歌阕客无言。
太微已动哀乌色，应待循良款相垣。
简倪秘校觅香
赵蕃（宋代）

雨合筠窗书满床，坐来颇觉欠炉香。
卒然欲买何繇得，问遒倪家有异藏。
访白陂陈处士 其一
乐史（宋代）

沿溪复践云，云边访道人。水声齐入耳，山色来绕身。

闻君话经济，使我开精神。少微星在此，飞诏何因循。
任机宜新圃
严粲（宋代）

小斸烟苔地，春生一笑间。亭邀邻圃树，台挹隔城山。

幽梦壶天晓，清时幕府閒。旋移花尽活，容我醉来攀。
咏鹤 其八
陈士荣（清代）

世事桑沧一局棋，飘然相顾亦堪悲。翱翔才信乾坤阔，来去何堪岁月迟。

鸥鹭有情同浩荡，凤鸾无意偶追随。数声纵许人间听，流水行云两不知。
赋得琢玉成器
浩虚舟（唐代）

已沐识坚贞，应怜器未成。辉山方可重，散璞乍堪惊。

玷灭随心正，瑕消夺眼明。琢磨虹气在，拂拭水容生。

赏玩冰光冷，提携月魄轻。伫当亲捧握，瑚琏幸齐名。
书颍州皇甫秘教书室
张耒（宋代）

闲来便是日侵阶，窗下棋枰林下林。
晓解扁舟又南去，百年还得几回来。
十七日乘马过草堂已而骤雨
虞俦（宋代）

此邦旱暵已连年，民亦何磋欲籲天。
鸠拙林间时自唤，龙慵潭底敢安眠。
忽看注雨如车轴，便觉流泉满稻田。
我亦驾言随霹雳，一瓢倾倒马鞍前。
书边事四首 其三
张可大（明代）

未得君王丈二殳，人人能说扫穹庐。防边谁上方城略，筹国曾穹平准书。

四出征兵飞赤白，再言加赋算锱铢。东夷未靖中原动，只恐殷忧不易除。
送刘统辖自黄冈归光州
董嗣杲（宋代）

偃武身还老，还家计未非。
贫依山寨住，喜访竹楼归。
度陇书鸿少，翻场战马肥。
月明羞北望，谁撷故园薇。
题施比部四号诗 其三 岘山铁笛
皇甫汸（明代）

岘山高兮苕水深，陟窈窕兮眺岖嵚。朝骋驾兮东麓，夕弭节兮西岑。

启玉齿兮坐芳林，横铁笛兮吹龙吟。洪涛震兮玄云阴，参差管籥难为音。
秋兴
张九成（宋代）

半夜惊梦回，桐叶纷索索。
杖藜视天宇，雨罢云收脚。
清风拂襟裾，片月堕篱落。
嗟我游已倦，怅此久淹泊。
豆畦今已花，稻垅行可穫。
翻思黄卷中，古人谁可作。
田园爱潜归，箪飘识颜乐。
譬彼鹪鹩心，平生在丛薄。
读开少御史谏章漫书
钱澄之（清代）

吾家有仲文，风流擅文赋。横被党人名，钩校同我锢。

吴江举义师，竟被楼船误。脱身西入关，上书蒙奇遇。

片言赐豸冠，宰相苦见妒。吾兄勇报恩，有怀无不吐。

会稽初入国，冀马方东渡。恤邻宜见哀，况乃唇齿傅！

如何元子诞，封爵遍𩎠䪒。称觞拜新恩，举朝懵不寤？

一疏破迷群，遂使主人惧。谏章满皂囊，兹当推独步。
小孤山
杨万里（宋代）

大姑老已丑，小姑少而秀。
婷婷独立水精宫，罗袜生尘飘翠袖。
彭郎坦腹方醉眠，小姑起舞春风前。
古来同室无双美，天壤乃有彭郎子。
诞日戏作亦可以瑞鹧鸪歌之
姜特立（宋代）

梅山诞日簇觥筹，更挟娉婷共胜游。
此去只求閒富贵，人生须是老风流。
新安所居答相访人所居萧使君为制
朱放（唐代）

谢公见我多愁疾，为我开门对碧山。

君若欲来看猿鸟，不须争把桂枝攀。
奉和慎思寺丞太康传舍相逢并寄扶沟程太丞尉
黄庭坚（宋代）

扶亭大夫伯淳父，平生执鞭所欣慕。
蚤年学问多东南，形阻江山想神遇。
阮籍台边有一人，爱叹非为婚姻故。
民言令君明且清，玉壶寒冰不受污。
我从王事驱传马，落日东走骇麏兔。
问知邻境欲过之，简书有程严寸步。
胸怀作恶无处说，天气昏昏月含雾。
故人如从空中落，逼耳好鸟鸣韶濩。
野桃窈窕风剪拂，官柳低昂春燠昫。
政由人好景亦好，烧烛续书笑言聚。
同怀两贤孤此乐，无物可写心倾傃。
邓侯诗成锦绣段，浣花屑玉邀我赋。
今年病起疏酒杯，醉乡荆棘归无路。
诗穷净欲四壁立，奈何可当杜武库。
不似灞桥风雪中，半臂骑驴得佳句。
济时之才吾岂敢，樗栎初无廊庙具。
上车不落强颜耳，伏食官食等鸡鹜。
只欲苦留公把酒，都畿千里勤督护。
及得归时谷雨余，已剪轻衣换袍袴。
春色衰从一片飞，况乃纷纷不知数。
杂咏
黄庚（元代）

人无气节何足道，腹有诗书自不同。
实学真才谁具眼，江湖难遇杜司空。
山居四首 其四
释元肇（宋代）

覆榻一床单纸被，挂身三事旧麻衣。吾庐只在深云里，笑折梅花月下归。
春日山行 其二
洪咨夔（宋代）

两点眼光牛背上，一窝春色落花边。世缘不到山深处，只恐深山起世缘。
大酺
蒋敦复（清代）

问一重山，两重水，天涯知在何处。春来惯消瘦，尽罗衫宽著，黛处愁妩。

陌上花开，楼头燕过，芳讯玉关通否。无情终不信，把前番已悔，后期还误。

记杨柳阴中，封侯人远，白头飞絮。

最怜香梦苦。夜来恨、隔断长亭树。漫注念、踏青斗草，寒食清明，画罗裙底城南路。

东风卷尘去，任一片、马蹄红雨。奈多病、伤迟暮。相逢须早，纵是倾城颜色，华年那堪细数。
朝曦阁诗为李道正赋
吕南公（宋代）

道人开阁破东厢，惯看朝曦亦坐忘。但见长时似车盖，不知何处是扶桑。

云归后崦阴无迹，水过前渠响自忙。雨露纵然能恶作，未妨微白到书床。
解连环 题师曾画石帚词册子 和清真韵
姚华（清代）

素豪曾托。湘冥情弄笔，古思绵藐。问画里、何许江南，尽烟送暝藐，黛舒春薄。

石帚重来，画能语、慰人离索。等残山剩水，甚处买园，理料花药。

予怀喻君未若。又波鲸舍鵩，清徵酸角。漫说词客凄凉，只天水无情，梦也荒却。

怨墨相思，怎寄语、灯前红萼。正春来、忆人念往，泪痕暗落。
山友辞 百舌儿
王质（宋代）

百舌儿，百舌儿，发口及时莫过时。柳色花香皆可掇，林光水光多足娱。

花沾舌，柳沾舌，吟咏山风共山月。呜呼此友兮相追随，树巅一声春梦归。
贺新郎 忆梅
万锦雯（清代）

梦到孤山下。正依稀、清臞标格，逋仙流亚。纸帐素屏无觅处，辜负广平骚雅。

空怅望、荒台寒榭。岂是春风欺北地，想缁尘、难枉高人驾。

甘寂寞，在茅舍。

如今腊尽应开也。逞精神、珠离玉缀，霜天雪夜。驿使不将消息寄，纵有幽怀莫写。

几时得、重携杯斝。只恐梅花还似旧，待归来、白发堪盈把。

谁为我，语同社。
赠田九判官
杜甫（唐代）

崆峒使节上青霄，河陇降王款圣朝。
宛马总肥春苜蓿，将军只数汉嫖姚。
陈留阮瑀谁争长，京兆田郎早见招。
麾下赖君才并入，独能无意向渔樵。
秋兴亭
孙杓（宋代）

前有长江后有湖，天将此景属吾徒。
当时想未见秋兴，谩说南楼天下无。
句
张釜（宋代）

人去人来眼转新。
寄姚司马
张说（唐代）

共君春种瓜，本期清夏暑。瓜成人已去，失望将谁语。

裛露摘香园，感味怀心许。偶逢西风便，因之寄鄂渚。
颂古三十一首
释安永（宋代）

问处分明答处亲，纵横有路惯反身。
相如夺得连城璧，秦主安然致太平。
人日过莫浪坡
余庆长（清代）

蛇盘青岭窟，猿落白云窠。人日常为客，天涯复此过。

春烟生石磴，孤梦逐江沱。行息庵前水，清泉倚薜萝。
赋得渔人网集澄潭下
徐渭（明代）

红椒碧鲊数夔州，百网家家白鹭洲。柳外鸣榔喧隔浦，夜来燃竹满中流。

长鲸未必愁连弩，公子仍烦饵一牛。提向酒家都藿叶，可怜无计避铛油。
诗九首托南剑刘教寻亦周墓焚之
赵文（宋代）

自出延平十八年，年年谁与酹荒阡。
若为化得衰翁骨，去作圹中三百砖。
十九日斩贼十二人始明正典刑
方回（元代）

兵兴欲两旬，三载气初伸。
汝既甘从贼，官非乐杀人。
早知膏白刃，何忍效黄巾。
拙速无奇策，登城悉市民。
次韵昌甫送周正子入太学
韩淲（宋代）

西风邂逅清扬婉，三叹章泉满纸诗。取友此时宜自信，决科他日未为迟。

贤关礼乐当深考，世路风波不用知。我亦飘零玉溪住，乡评相与见于斯。
次韵和韩持国京师雪
梅尧臣（宋代）

寒威无远近，素色混高低。
平路平何广，天形浩莫倪。
压阶宁辨平，封谷不须泥。
殄厉非乖候，资农必慰黎。
大输中府帛，杂有上公圭。
星弁交光众，珠旒动影迷。
淩波妃度洛，销鼎士烹齐。
工镂樽奇兽，鲜妆印女奚。
帘开白羽扇，桥跨半轮霓。
走哭生氂犬，奸埋缩壳蠵。
力狂墀下马，声橾树头鸡。
团缀花争发，燖庖羜已到。
猎人初逐迹，饥鸟未辞栖。
冻酒谁能贳，危楼不厌跻。
狐冰疑在耳，狸平刻成蹄。
可席纤腰舞，盈盘素手携。
休传上林雁，曾系子卿题。
愿逐周王骏，瑶池胜越溪。
放泉
韩琦（宋代）

缓带凭轩喜放泉，映花穿柳逗潺湲。谁言胜境须昆阆，自有清音过管弦。

赴海任遥终泽润，灌园思足尚留连。衰翁日寄南窗傲，枕上时醒白昼眠。
彭泽道中二首
王阮（宋代）

兹日定何日，前山连后山。
吾曹凡事懒，此去几进还。
复辟尚英爽，弃官真等闲。
异时怀二子，惆怅此山间。
百花庄
黄毓祺（明代）

春至百花开，无花亦不恶。欲知天下秋，风前一叶落。
次韵粲上人
陶梦桂（宋代）

飞锡来寻避俗翁，不辞劈面受霜风。
因君发被诗催白，知我颜须借酒红。
秀谷几年千里隔，空寮今夕一灯同。
恨无日暮碧云句，编入文通杂绶中。
三山先贤祠落成八首
熊禾（元代）

忆昔文治初，观风有常公。
维时得欧阳，名籍上国通。
当年主宾美，至今蔼余风。
新祠荐泉菊，还宜列同宫。
雨夜怀虚君
宋无（元代）

共有烟霞疾，襟期江海分。
故人年老别，寒雨夜深闻。
地肺潜通岳，峨眉秀拂云。
何时负笈去，稽首五千文。
即事
高蟾（唐代）

三年离水石，一旦隐樵渔。为问青云上，何人识卷舒。
又雪仙 其一
徐积（宋代）

华盖车前龙步滑，紫微垣上凤巢寒。一时扫下尘泥去，却入汉家盛露盘。
送崇教大师归天台谨吟七言四韵
范贻孙（宋代）

名僧高隐尽修行，人说吾师最出群。
新向天台承帝泽，便朝梁院谢明君。
几程烟水趋丹阙，一院杉松锁白云。
却泛轻杯旧山去，石桥秋月会声闻。
石桥晚坐
胡居仁（明代）

身随所寓贫何害，浓酒三杯落日残。半醒却来桥上坐，乾坤容我一人閒。
小重山 同诸子集王绥山蛛隐亭
佟世南（清代）

日暖池塘春草齐。杜鹃花影外、杜鹃啼。小亭西畔夕阳低。

新雨过，山翠欲沾衣。

满眼旧相知。客边重此会、共传杯。更阑莫惜醉如泥。

东风里，千点落花飞。
江山万里图
陈樵（元代）

生憎李郭画山川，凿破鸿濛混沌圆。尺地寸天都剪碎，女娲鍊石是何年。
赠王百谷
佘翔（明代）

嗟君早岁擅词场，偃蹇于今鬓有霜。才子云间高二陆，名家江左让诸王。

山含秋色丹枫老，水绕城隅匹练长。不识东南文物地，风流谁复得卿狂。
题张若澄山水十二幅 其十二 寒林积素
弘历（清代）

课童拥帚开三径，对妇烹茶点二毛。自是雅人足深致，何须雪水愧羊羔。
天章俞待制挽诗三首 其三
杨杰（宋代）

节制当方面，恩威号令明。黠羌知效顺，叛俗乞归耕。

一夕流星陨，中年逝水倾。祠堂严岁享，耆旧致精诚。
吴中舟行口号七首 其五
周紫芝（宋代）

昔年谁此试青萍，很石中分剑气精。光焰未消刘项起，始知不杀是神兵。
杂咏吴下故迹十二首 其三 鲈乡亭
弘历（清代）

林家亭子陈家句，津逮都因张季鹰。四柱中曾人几阅，莼鲈得味几人曾。
赠琴僧
释重顯（宋代）

太古清音发指端，月当松顶夜堂寒。
悲风流水多呜咽，不听希声不用弹。
閒居赠五台僧
杨巍（明代）

浮世岂忘我，衰颓无片能。绝交惟独往，问字几人曾。

门径长青草，轩窗挂紫藤。莫言少客访，见有五台僧。
城阳祭祖
许元（宋代）

仙翁醉卧南山头，吸月餐霞听鸟讴。
丹沼祇今留旧迹，云孙千载薦春秋。
苍梧谣 其三 周生意有所惑，作此戏之
梁德绳（清代）

寻。倩影依稀隔桂林。回廊遍，不觉晓风侵。
杂兴十二首 其二
方回（元代）

十月菊半槁，垂迫长至节。炎州天气殊，蛰户犹未闭。

北方当此时，无雨有为雪。吴霖百昼夜，不见霜露结。

瘦马溅腐泥，裸袒舟子热。老子所居隘，粪秽足呕泄。

西望万重山，中有茅宇洁。何当归去来，独卧一榻设。
巳未春日山居杂兴十二解
杨万里（宋代）

手种花王五百窠，半来枯瘁半萌芽。
东风未要都开了，每日教开三两花。
送别
骆宾王（唐代）

寒更承夜永，凉夕向秋澄。
离心何以赠，自有玉壶冰。
小瀑布
王十朋（宋代）

钓濑云山外，岩花瀑布边。却疑方处士，诗思涌成泉。
偈颂一百四十一首
释师范（宋代）

锦包特石，铁裹泥团。
现成活计，格外乡谈。
明眼衲僧会不得，月移梅影上栏干。
寒食还近筠连
陈豫朋（清代）

远役罗施国，山程匝月余。去原同海角，归亦渺天涯。

白板双书笈，青油一幰车。新烟林薄外，开遍刺桐花。
修仙词
施肩吾（唐代）

丹田自种留年药，玄谷长生续命芝。

世上漫忙兼漫走，不知求己更求谁。
送徐咨议总管 其一
林希逸（宋代）

美矣军咨议，元戎喜借留。吟多磨盾鼻，心久折刀头。

梅日相求去，花时寄别愁。天风题石处，从此梦同游。
浣溪沙 别纬文张兄
元好问（金朝）

欹枕寒鸦处处听。花前雁后数归程。小红灯影闹春城。两地相望今夜月，一尊不尽故人情。老怀牢落向谁倾。
秋懹
陆游（宋代）

居在三家聚，门才一木横。
用宽缘岁乐，歛薄为时平。
疏树叶迟落，远村灯更明。
题诗虽草草，亦足写幽情。
呈唐德舆兼寄呈可久三首
赵蕃（宋代）

敬作沙随问，归来安稳不。
一官成弃却，微恙想今瘳。
诗箧犹堪倒，钱囊不用谋。
更思从二老，何日具扁舟。
漳南十咏 其一 龙台
蔡襄（宋代）

试看初日照龙台，白玉堂高锦障开。树色一番连雨净，溪光几障抱山来。

云归深洞天形瘦，风落前村笛弄哀。拟结青楼遍题咏，思王何吝斗量才。
金缕曲 和吴蘋香夫人
龚自璋（清代）

海样韶光好。捲珠帘、艳阳天气，莺啼春晓。柳压红阑花映户，阆苑飞尘难到。

羡清福、如君绝少。絮弱风狂都莫管，坐文窗、珍重如仙貌。

休只是，替花恼。

人生大抵怜同调。费几番、沉吟握管，挑灯起草。百幅涛笺挥翠翰，要与锦机斗巧。

觉漱玉、当年才小。香梦欲成还唤起，听声声、花外啼娇鸟。

云鬓乱，玉钗掉。
游云峰寺
顾璘（明代）

层峰行尽入岩扉，石上烟霞点客衣。云净海天诸岛出，雨晴山郭乱花飞。

清歌送酒惊春鸟，缓步寻芳带晚晖。闻道真僧长闭户，欲来谈法共忘机。
玉山佳处
李瓒（明代）

玉山亭子仙人筑，小似桃源隐者家。天近方壶知剑气，水从清汉接星槎。

参差凤吹空歌迥，烂熳龙香醉墨斜。金椀细倾新竹叶，银瓶还出小琼华。

荣名何事头如雪，亦欲羊裘钓白沙。
集古 郭外
李俊民（金朝）

寒食悲看郭外春，数声鸦噪日将曛。山中旧宅无人住，一树繁花傍古坟。
送吴龙图仲庶赴江宁
吕陶（宋代）

方域开全晋，权纲委巨公。深仁吾所导，实惠尔常蒙。

旷阔归儒术，周流见治功。蠢生无不赡，豪利岂须笼。

金谷边屯锐，农桑汉地丰。颂声如响答，和气与春融。

天下殊庸冠，朝廷伟望隆。咨询怀旧德，付畀出清衷。

禁直图书近，庞恩屏翰崇。乡衣新粲锦，郡轼再凭熊。

自昔金陵盛，于今玉节雄。江山三国势，台殿六朝风。

地胜名区在，时移往事空。贡先淮甸入，化接海隅同。

封宇绥安外，烟波赋咏中。民瞻深系属，国论素探穷。

此日留藩镇，何时补上聪。钧衡须远业，药石仰真忠。

孰谓劳申伯，前知用弱翁。南归勿迟久，登弼代天工。
满江红（送宋惠父入江西幕）
刘克庄（宋代）

满腹诗书，余事到、穰苴兵法。新受了、乌公书币，著鞭垂发。黄纸红旗喧道路，黑风青草空巢穴。向幼安、宣子顶头行，方奇特。

溪峒事，听侬说。龚遂外，无长策。便献俘非勇，纳降非怯。帐下健儿休尽锐，草间赤子俱求活。到崆峒、快寄凯歌来，宽离别。
钓竿篇
沈佺期（唐代）

朝日敛红烟，垂竿向绿川。
人疑天上坐，鱼似镜中悬。
避楫时惊透，猜钩每误牵。
湍危不理辖，潭静欲留船。
钓玉君徒尚，征金我未贤。
为看芳饵下，贪得会无筌。
谢丁秀才见示赋卷
齐己（唐代）

五首新裁翦，搜罗尽指归。谁曾师古律，君自负天机。

圣后求贤久，明公得隽稀。乘秋好携去，直望九霄飞。
观鱼台
汪元量（宋代）

高台留古迹，不见隐公游。
白日悲风起，清河逆水流。
潜鱼投别浦，狡兔据荒丘。
应笑臧僖伯，何如谏得休。
送陈竹所帅越
余谦一（宋代）

供帐荣归一日同，故乡增重汉朝空。
二疏事莫徵图画，西陌东阡看两翁。
到官三岁四首
宋祁（宋代）

儒帅非真帅，瓜时定几时。
丹心虽许壮，白发不藏衰。
罟密游鳞骇，山遥倦翼迟。
岁成无奏最，準拟雁门踦。
百字令 题湘涛冷月轩诗卷
关锳（清代）

桂堂西畔，忆月斜时节，寒深箫局。照见屏风三两扇，斜靠春人如玉。

嚼雪吹香，移宫变徵，刻尽琅玕竹。天寒翠袖，何人念尔幽独。

何况慧性兰芬，灵心藕细，生就聪明福。一种永明诗体好，绛帐才名听熟。

羞我葫芦，年年纸上，样子描都俗。心香一瓣，玉台愿为君祝。
净光山四咏呈水心先生·茶山堂
徐照（宋代）

片山唐国赐，茶有数根留。
几番见人说，今朝还独游。
远波分段白，宿霭向晴收。
却有觉庵主，犹能学道州。
中书令鲁国宣靖鲁公挽词 其四
文彦博（宋代）

穆穆罢朝嗟不慭，冲冲停市叹如仁。生刍絮酒难亲致，薤曲书成泪满巾。
雨霁
彭汝砺（宋代）

荷花十丈出尘埃，鸥鸟双飞近酒杯。雨霁黄云收拾尽，青山还会逐人来。
端午帖子 其二 太上皇后阁
周必大（宋代）

池药风烟净，壶天日月长。宝书翻蕊笈，碧穗袅炉香。
张仲共许惠吕研因成长句
许景衡（宋代）

英雄旧割据，鼎业逐流水。高台亦已倾，况及分香婢。

鳞鳞屋上瓦，弃掷满邻里。镌洼漫儿戏，后世始称美。

世人攻翰墨，好古惟两耳。何曾问珉玉，枉却千金市。

岂知叠口翁，十指老泥滓。追踪千载后，未易较彼此。

其质坚而刚，其肤腻而理。澄泓秋水净，惨淡暮山紫。

要当奴凤咮，何止友龙尾。神工付黄壤，人间能有几。

张侯金闺彦，不特河朔伟。十年走泽潞，百物尽糠秕。

惟有箧中珍，左右配书史。明光惟起草，此独尘埃里。

嗟我方著书，瓦砾著獭髓。慇勤桂籍旧，许辍陶泓子。

学问已遗俗，取舍期不诡。及物何可望，奸谀诛既死。
上清
喻良能（宋代）

积雨新晴翠霭浮，好风掖我上清游。
白头捧檄真聊尔，那忍深文学杜周。
送王道观录事
黄裳（宋代）

一府观风郡督邮，试看鹰隼在高秋。黄花对酌新离别，白雪难思旧唱酬。

尘绪案头来扰扰，银河天上去悠悠。碧罗琢砚初离水，勤写瑰奇度阻脩。
偕范贤良游天王寺登城晚归三绝 其一
楼炤（宋代）

帝城高堞建朱旗，号召征人厚古陴。祇是北风关隘重，纷纷策士说匡时。
雅正卿婿巴图鲁斯迓宪使归汉阳
黄镇成（元代）

才闻征旆入三神，又瞩归鞯过七闽。仙籍九天承雨露，使华千里动星辰。

江间木落云帆冷，雨后梅开水驿春。亦欲登楼乘夜月，几时来食汉江鳞。
诫题
释契嵩（宋代）

高吟远瞩倚云梯，往事经心尽可题。道德二篇徒自辩，是非一马岂能齐。

晖山真玉伤惊火，失水灵蛇畏在泥。寄语冥鸿上天去，凌云羽翼莫思低。
南乡子·其四
欧阳炯（唐代）

洞口谁家？木兰船系木兰花。红袖女郎相引去，游南浦，笑倚春风相对语。
喜更生三叔至皖道从西粤湖南居半月促之入蜀投伯潜叔江津令 其二
梁朝钟（清代）

三人行万里，秋草鬓丝黄。跋涉家山远，兵戈主仆康。

愁倾瓜步酒，月落石巢霜。但得吴钩在，从戎入二阳。
题谢孝子东纬先生侍疾图
张浚佳（清代）

劫井灰飞天地晦，用夷变夏纲常悖。父子平等染欧风，礼义廉耻四维废。

芙蓉城是古暨阳，中有谢氏世流芳。绵绵瓜瓞守勿替，先人遗迹人争藏。

个中往事分明在，北堂供奉毋敢怠。母病形骸子病神，目不交睫十八载。

谁欤绘者虞山章，丹青易代发幽光。即金披图肃然起，我欲为之歌陟屺。
新莽之篡孔光逢之诗以诛首恶非以责贤者
郭之奇（明代）

噫吁嘻，奸与佞之相蒙。假周礼而盗国，以居摄为周公。

白雉初从塞外，黄龙复上江中。九锡旋如安汉日，四十八万尽趋风。

独疑梅福依吴市，谁向逢萌问海东。吾历数西京之人物，曰汉骸骨唯龚唯邴，曰新大夫为歆为雄。

嗟汝师光，实同马宫。承家不孝，事汉不忠。篡舌既切，佞首全躬。

吾将正春秋之首恶，又何诛于盛陈莽德之群工。
次韵空印游山九首 其一
释德洪（宋代）

法真有子是弥天，派出南屏共一源。鲁钝经旬陪夜语，浪持短绠汲深渊。
石桥
杨蟠（宋代）

突兀临飞鸟，溪僧惯往来。
云山多乐处，且入小天台。
送黄生涖祀福建
刘基（明代）

九重发政怀川岳，使者承宣下紫宸。王瓒黄流敷帝泽，碧鸡金马出神珍。

风清五岭烟霞肃，春到三山雨露匀。归路武夷溪九曲，棠梨花映绿杨津。
镜湖
张惟中（宋代）

昔年曾过贺家湖，今日烟波太半无。
惟有一天秋夜月，不随田亩入官租。
经废宫
栖白（唐代）

终日河声咽暮空，烟愁此地昼濛濛。锦帆东去沙侵苑，

玉辇西来树满宫。鲁客望津天欲雪，朔鸿离岸苇生风。

那堪独立思前事，回首残阳雉堞红。
句 其四
张仲节（宋代）

一朝骠骍先论功，封侯佩印授齐钺。
冬夜
韦庄（唐代）

睡觉寒炉酒半消，客情乡梦两遥遥。

无人为我磨心剑，割断愁肠一寸苗。
送邻几之官兼游天台四明见于诗中
刘敞（宋代）

蓬莱谪仙头半白，摇摇去为江南客。长风醉送浮海航，宿雨自蜡登山屐。

山海使人行易迷，君虽吏隐归何时。若攀琪树亦相忆，三鸟飞来寄消息。
岁晚感兴
韩淲（宋代）

岁晚天寒山水乡，团蒲曲几在书房。竹炉旋拨松花火，石鼎閒拈柏子香。

吟就有时闻夜雪，睡馀乘早负朝阳。呼儿瓶粟今多少，且典青衫沽酒浆。
夜归塼街巷书事
陆游（宋代）

近坊灯火如昼明，十里东风吹市声；远坊寂寂门尽闭，只有烟月无人行。
谁家小楼歌恼侬？余响缥缈萦帘栊。
苦心自古乏真赏，此恨略与吾曹同。
归来空斋卧凄冷，灯前病骨巉巉影。
独吟古调遣谁听，聊与梅花分夜永。
补谪候旨未下
卢龙云（明代）

不到京华久，宫阙望逾高。九阍严戟卫，陛楯戒呼号。

我来自炎徼，仗剑出蓬蒿。驱骋长楸道，再返五陵豪。

微官将白首，青草但如袍。姓名在除目，依稀似马曹。

浪迹聊玩世，陈力愧时髦。一命亦不易，敢希鱼水遭。

赤日方炎赫，步马忆兰皋。何当踏层冰，林洞恣游遨。

俛首俟嘉惠，闭户绎离骚。
拟汉郊祀歌十九首 其十 天马
胡应麟（明代）

天马徕，自渥洼。度月支，径流沙。天马徕，以蹀躞。骨权奇，汗维血。

天马来，骥为友。丧骊黄，牝与牡。天马来，蹑浮云。日千里，空而群。

天马来，服帝闲。从法驾，鸣和鸾。天马来，兆有德。瑞万方，景四国。
次韵曾端伯早春即事五首
郭印（宋代）

九畹春回未放兰，先饶堤柳变衰残。
阴阳代谢寻常尔，正好随流著眼看。
闲步过芳菲园
陈尧佐（宋代）

尽日芳菲园，不见芳菲好。
茂草与斜阳，脈脈情多少。
登平望桥下作
颜真卿（唐代）

登桥试长望，望极与天平。际海蒹葭色，终朝凫雁声。

近山犹仿佛，远水忽微明。更览诸公作，知高题柱名。
京师新郑与诸晁兄弟往还前后数诗 其五
吕本中（宋代）

苦语相留极，虚床会宿频。山东今出相，海内不无人。

妇女能尊客，儿童不厌贫。长途有如遇，今日倍情亲。
大祀礼成
张方平（宋代）

皇心奉先孝，盛德事天明。严配讲隆礼，精禋格至诚。

衣冠先示质，金石始谐声。鬲享初登熟，锋和用启牲。

百神虔受职，万物乐由庚。星斗罗空碧，柴烟彻紫清。

祥曦回羽卫，佳气覆瑶甍。雷雨金鸡动，风云铁马轻。

灵休纷报贶，宸念在持盈。孤陋叨华近，何辞颂泰平。
刁晾纯挽歌词二章
曾巩（宋代）

八十登高步更轻，殷勤爱客是平生。
能临缓急敦风谊，不向炎凉逐世情。
北岳云烟思抗志，东门冠盖羡遗荣。
可怜昨日壶觞地，呜咽唯闻薤露声。
赠溧水崔少府
杜荀鹤（唐代）

庭户萧条燕雀喧，日高窗下枕书眠。只闻留客教沽酒，

未省逢人说料钱。洞口礼星披鹤氅，溪头吟月上渔船。

九华山叟心相许，不计官卑赠一篇。
卧病集杜答黎信十首 其二
杨士奇（明代）

天时人事只相催，怀抱何时独好开。气酣日落西风来，口虽吟咏心中哀。

亦知穷愁安在哉，生前相遇且衔杯。江上人家桃树枝，千朵万朵压枝低。

风妒红花却倒吹。人生几何春已夏，应须旨酒送生涯。
定山许撰一峰墓志东白许墓表久不见示 其一
陈献章（明代）

先生老去铭当出，东白人来表可闻。却爱大流山上月，清光先到一峰坟。
春日至土桥过任处士庄 其一
吴德纯（清代）

放眼郊原阔，清幽爱郭西。垂杨藏野店，春水涨前溪。

兴惬忘途远，情欢怅日低。穿林行几曲，遥指是高楼。
拟古神女宛转歌二首（一作郎大家诗）
崔液（唐代）

风已清，月朗琴复明。掩抑悲千态，殷勤是一声。

歌宛转，宛转和态长。愿为双鸿鹄，比翼共翱翔。

日已暮，长檐鸟应度。此时望君君不来，

此时思君君不顾。歌宛转，宛转那能异栖宿。

愿为形与影，出入恒相逐。
咏八十一颗
薛涛（唐代）

色比丹霞朝日，形如合浦筼筜.

开时九九如数，见处双双颉颃。
晚春
真山民（宋代）

有恨青春老，无营白昼长。
叶新林换绿，花落地生香。
雨意一番足，人家百事忙。
为儒竟成误，悔不早农桑。
唐伯庸以诗谢作读书林记次韵答之
赵汸（元代）

廛居原不见纷华，矮屋疏篱只一家。雪后松筠初换叶，春深桃李自开花。

读残青竹无人到，览罢黄庭日已斜。此道近来成寂寞，似君端合向人誇。
寄白二十二舍人
张籍（唐代）

早知内诏过先辈，蹭蹬江南百事疏。
湓浦城中为上佐，炉峰寺后著幽居。
偏依仙法多求药，长共僧游不读书。
三省比来名望重，肯容君去乐樵渔。
颂古四首
释仲安（宋代）

法王法令没周遮，一片虚凝绝点瑕。
槌下不开诸圣眼，几多骐骥困盐车。
长至后叶孺韬至自太平偕诸子集石巢夜饮
梁朝钟（清代）

霜落芦苇姑熟还，青萍白酒月湾湾。频呼衣薄客不去，剪烛开窗雪满山。
和王应夫见贻六首
曹勋（宋代）

联事当年在海隅，再遵南尾笑言摅。
尚怀拥鼻胡床语，每寄论心尺素书。
松籁舞风鹰隼后，蒲团附火雪霜初。
应怜别久愈无味，茅塞如今拟荷锄。
西陵
钱希言（明代）

指点山陵问宋朝，荒云漠漠菼萧萧。
行人但说钱王事，强弩三千射海潮。
峡州
洪迈（宋代）

自昔夷陵争战地，时平不复问干戈。三游洞里寻遗迹，至喜亭前足雅歌。
题贵閒轩
李新（宋代）

尘埋鬼笑有无间，多少真痴不贵閒。
白日舒长问谁老，几将春梦到三山。
雅集志
释良琦（明代）

玉山窈窕集琼筵，手拨鹍鸡十二弦。
巢树老僧狂破戒，散华天女醉谈禅。
鹅儿色重酴醾酒，桂叶香深翡翠烟。
最爱碧桃歌扇静，长瓶自煮白云泉。
送邓士曾给事以言事谪金坛名继曾
杨慎（明代）

千里泛沧波，孤踪寄薜萝。风尘随燕雀，水国傍鼋鼍。

湘浦捐春佩，承明待晚珂。华阳虽咫尺，未许听仙歌。
用前韵呈张别驾子文
区越（明代）

水入吴松带两江，十年西浙几来航。松厅旧望归台使，麦陇馀来见魏塘。

古岸纾徐茭绕绿，客麾迢递柳分黄。双鱼早晚应相觅，定说零陵鬓愈苍。
丁未九日与履约诸君同泛石湖就登上方
文徵明（明代）

宿雨初晴水拍天，碧云微敛日华鲜。时当黄菊茱萸候，秋在沧洲白鸟边。

柳外画桥人似蚁，湖心兰棹酒如泉。携壶更醉湖山上，白发重逢又一年。
西山道院立春日
韩淲（宋代）

春风吹我上箯舆，山路梅花已雪如。道院闲寻旧题句，故人不寄一行书。

物华满眼知春至，世事装怀逼岁除。犹喜重来有佳伴，何妨相送入樵渔。
早朝日寄所知
皇甫曾（唐代）

长安雪夜见归鸿，紫禁朝天拜舞同。曙色渐分双阙下，

漏声遥舞百花中。炉烟乍起开仙仗，玉佩才成引上公。

共荷发生同雨露，不应黄叶久随风。
胡十八·刈麦有感
冯惟敏（明代）

其一
八十岁老庄家，几曾见今年麦！又无颗粒又无柴。三百日旱灾，二千里放开。偏俺这卧牛城，四下里忒毒害。

其二
不甫能大开镰，闪的个嘴着地。陪了人工陪饭食，似这般忒痴，真个是罕希。急安排种豆儿，再着本还图利。

其三
穿和吃不索愁，愁的是遭官棒。五月半间便开仓，里正哥过堂，花户每比粮。卖田宅无买的，典儿女陪不上。

其四
往常时收麦年，麦罢了是一俭。今年无麦又无钱，哭哀哀告天，那答儿叫冤？但撞着里正哥，一万声可怜见。
麦秋游兴
释文珦（宋代）

心喜麦秋晴，贪游举步轻。泬寥无点翳，山水有馀清。

怕入红栏队，来寻白社盟。应门童子熟，认得老夫声。
贺丘郡博持敬新修镇江儒学
萨都剌（元代）

孔门新壮观，化雨过南徐。紫殿风鸣铎，青灯夜读书。

杏坛翔彩凤，芹沼跃银鱼。馆下诸生意，如游小石渠。
次韵徐子美见怀兼简汤君材
郭祥正（宋代）

阔别天涯每怆然，相思只欲学飞仙。君承交辟专民事，我慕高风谢世缘。

南郭不辞三径远，东山长与五云连。会须载酒勤相过，齿发萧条各暮年。
御苑采茶歌十首
熊蕃（宋代）

翠虬新范绛纱笼，看罗春生玉节风。
叶气云蒸千嶂绿，欢声雷震万山红。
七十翁五言十首
方回（元代）

五月炎歊早，冰盘未荐瓜。
客中如许热，林下岂无家。
体炙巾缯火，肤斑点铁砂。
一杯庆七十，汗滴暮楼霞。
乱后怀外家更生斋藏书处
缪重熙（清代）

外家多殉难，长物本无储。独惜嫏嬛地，都成劫火馀。

枣梨抛世业，蝌蚪惜楹书。未必风雷护，空教富五车。
京居感兴
贺铸（宋代）

为问长安客，何人识要津。
长持一马箠，浪走六街尘。
城阙烟中晓，关河雪後春。
故园桃李在，樽酒愿相亲。
甲辰仲冬赋呈葵园师 其二
吴庆坻（清代）

并世有硕儒，方雅镇流俗。幸厕籍湜伦，韩门仰培沃。

暌离过廿稔，失喜访灵麓。拙工倚大匠，隐栝到曲木。

奉手请旧业，蒿目悼危局。俯仰身世感，愀焉轸心曲。

小子有狂言，勤拳效忠告。古称不朽三，造物靳庸福。

南菁经解编，东华史宬录。传讽遍海内，学子丐膏馥。

投簪味道腴，勤学资先觉。甄文重流别，姚李踵芳躅。

孔传刊伪文，班书证疑读。遐哉千祀业，悉数屡更仆。

葵心倾太阳，匪曰智卫足。公当勉加饭，弟子行抱蜀。
近榆亭
陈造（宋代）

天亦积气尔，种榆谁所传。
人间自得得，何适而非仙。
少陵健於辞，暇计然不然。
长翁名亭意，系影更可怜。
五月十三夜同中照望月
郑孝胥（清代）

君言对月宜临水，无水真成负此楼。鸥榭濠堂无见处，还如落月在心头。
偈颂一百三十三首 其一一六
释法薰（宋代）

南斗七，北斗八。风来树动，鱼行水浊。诸人三十年后眼开，莫道南山有口无舌。
句
郑域（宋代）

旅程一见错欢喜，仿佛吾乡茉莉花。
山居四十首 其十二
栯堂（元代）

即今休去便休去，何事却求身后名。世乱孙吴谋略展，才高屈贾是非生。

沟中断木千年限，海上浮槎万里情。谁识枯禅凉夜月，松根一片石床平。
閒居杂咏三十二首·廉维
陈淳（宋代）

廉以维其心，在心常有辨。
一介不妄取，真如视土粪。
谢平川耆民钟尚义寄鲊 其一
唐文凤（明代）

味如脍雪色如霞，远寄包封道路赊。酒醒梦回凉雨过，不知身世在京华。
东泉丈解太仆归从少春兄游有寄
王世贞（明代）

肯为浮荣拟是非，岁寒高谊见来稀。空劳贡禹弹冠在，但好虞卿解绶归。

疏草尚寒千古色，纕荷差胜五时衣。芝苓满地双堪斸，莫向东山咏采薇。
送道纯归南康
范祖禹（宋代）

平生闻庐岳，梦想入松门。
京华走尘土，岁月空崩奔。
缈思放岩壑，枕石清心魂。
羡君归旧隐，山水当高轩。
云林对寝食，烟霭变朝昏。
晴空天池溢，瀑布银河翻。
奇观穷宇宙，梦泽可以吞。
少年负志气，海运期鹏鲲。
晚登桂堂籍，燕石笑玙璠。
飘飖考城吏，放浪彭泽园。
回首出都邑，仙禽谢笼樊。
顾我老文史，望天方戴盆。
俯仰半世间，同僚念金昆。
存亡已永隔，风义古所敦。
寄语谢嵇绍，终惭山巨源。
珍台闲馆切昭回，笙鹤应无俗驾陪。
天浸祥池三岛向，春迷神囿百花开。
沙鸥泛泛人相近，风燕飞飞隼莫猜。
清洛故园荒径在，与君何日赋归来。
横吹曲辞。长安道
贯休（唐代）

憧憧合合，八表一辙。黄尘雾合，车马火热。名汤风雨，

利辗霜雪。千车万驮，半宿关月。上有尧禹，下有夔契。

紫气银轮兮常覆金阙，仙掌捧日兮浊河澄澈。

愚将草木兮有言，与华封人兮不别。
皇后庙十五首 其四 酌献孝明皇后室用《惠安》。
郊庙朝会歌辞（宋代）

祀事孔明，庙室惟肃。铏登笾豆，金石丝竹。既灌既荐，允恭允穆。

奉神如在，以介景福。
玉清昭应宫上尊号三首
真宗（宋代）

登隆妙号，钦翼渊宗。
茂宣德礼，有恪其容。
奉璋升荐，垂佩弥恭。
扬林咏美，以间笙镛。
百年
吕南公（宋代）

百年长短有愁兼，世味如今岂足沾。客路无聊贫苒苒，春风相值病厌厌。

辞章漫与前贤并，气调终遭俗士嫌。安得一廛閒散去，耕桑吟醉似陶潜。
清湖春早二首
方回（元代）

楼上春阴覆晓云，一河天净碧沄沄。
雨宜不骤风宜细，閒倚阑干看水纹。
次韵胡德辉乞予钞书之副六首 其三
汪藻（宋代）

欲钻故纸出何缘，大似儿啼业作钱。我已捐书觅三昧，怪君旧著野狐涎。
水调歌头 其二 咏爱月夜眠迟
陈德武（宋代）

三五嫦娥月，夜色正婵娟。自从窃药归去，天上几千年。

试问广寒高处，为甚缺多圆少，此理孰为权。弦望知天定，离合可人怜。

典宫锦，歌水调，载楼船。谪仙居士何在，月色尚依然。

遥想人生百岁，三万六千良夜，能得几时圆。莫遣金盆落，达曙照无眠。
赠长洲何主簿
韩翃（唐代）

挂席逐归流，依依望虎丘。残春过楚县，夜雨宿吴洲。

野寺吟诗入，溪桥折笋游。到官无一事，清静有诸侯。
吴中书事
杨乘（唐代）

十万人家天堑东，管弦台榭满春风。名归范蠡五湖上，

国破西施一笑中。香径自生兰叶小，响廊深映月华空。

尊前多暇但怀古，尽日愁吟谁与同。
偶作
史浚（宋代）

疏树梢头露晓星，薄寒侵榻睡初醒。
沙鸥何处惊飞起，点破遥山一抹青。
山阴景孟刘侯乘舆过访闭门不见乃题诗素纨致谢
徐渭（明代）

传呼拥道使君来，寂寂柴门久不开。不是疏狂甘慢客，恐因车马乱苍苔。